b'\n_START_ARTICLE_\nMaj\xc5\xb3 kalendorius\n_START_SECTION_\nLaiko svarba maj\xc5\xb3 kult\xc5\xabroje\n_START_PARAGRAPH_\nMajai tik\xc4\x97jo, kad laikas yra cikli\xc5\xa1kas. Jie man\xc4\x97, kad laikas ir \xc4\xafvykiai kartojasi, tad \xc5\xbeinodami praeit\xc4\xaf, gal\xc4\x97s numatyti ir ateit\xc4\xaf. Suprasdami laik\xc4\x85, majai tik\xc4\x97josi \xc4\xafgauti galios tvarkyti \xc5\xa1\xc4\xaf pasaul\xc4\xaf.\n_START_SECTION_\nPrana\xc5\xa1avimai\n_START_PARAGRAPH_\nMajai tik\xc4\x97jo, kad kiekviena Tzolkin diena turi veik\xc4\x97j\xc4\x85, darant\xc4\xaf \xc4\xaftak\xc4\x85 \xc4\xafvykiams. Jie tur\xc4\x97jo tam tikr\xc4\x85 special\xc5\xb3 \xc5\xa1aman\xc4\x85\xc2\xa0\xe2\x80\x93 Dien\xc5\xb3 Saugotoj\xc4\x85, kuris skaitydavo Tzolkin ir i\xc5\xa1 jo prana\xc5\xa1audavo ateit\xc4\xaf. Gimus vaikui, Diev\xc5\xb3 Saugotojas tur\xc4\x97davo i\xc5\xa1 Tzolkin nusakyti vaiko ateit\xc4\xaf. Pavyzd\xc5\xbeiui, kad jis bus turtingas, i\xc5\xa1kalbus, garsus. Taip pat jo gimimo diena galb\xc5\xabt palanki bendravimui su dvasi\xc5\xb3 pasauliu, tod\xc4\x97l u\xc5\xbeaug\xc4\x99s gal\xc4\x97s tapti \xc5\xa1ventiku. Da\xc5\xbenai vaikams net b\xc5\xabdavo duodami vardai, rei\xc5\xa1kiantys j\xc5\xb3 gimimo dien\xc4\x85.\n_START_SECTION_\nTzolkin kilm\xc4\x97\n_START_PARAGRAPH_\nTiksli kilm\xc4\x97 n\xc4\x97ra \xc5\xbeinoma, bet egzistuoja kelios teorijos. Viena j\xc5\xb3 sako, kad kalendorius atsirado d\xc4\x97l da\xc5\xben\xc5\xb3 matematini\xc5\xb3 operacij\xc5\xb3 su skai\xc4\x8diais 13 ir 20, kurie buvo svarb\xc5\xabs maj\xc5\xb3 kult\xc5\xabroje. Skai\xc4\x8dius 20 buvo j\xc5\xb3 dvide\xc5\xa1imtain\xc4\x97s skai\xc4\x8diavimo sistemos pagrindas (rank\xc5\xb3 ir koj\xc5\xb3 pir\xc5\xa1t\xc5\xb3 suma), o 13 simbolizavo dvasi\xc5\xb3 pasaulio, kuriame gyvena dievai, lygius. Kita teorija sako, kad skai\xc4\x8dius 260 susij\xc4\x99s su \xc5\xbemogaus n\xc4\x97\xc5\xa1tumo trukme.\n_START_SECTION_\nKalendorinis ratas\n_START_PARAGRAPH_\nNei Tzolkin, nei Haab sistema neskai\xc4\x8diavo met\xc5\xb3. Daugumos reikm\xc4\x97ms pakako Tzolkin ir Haab kombinacija nusakytos datos, kadangi vienoda tokia kombinacija pasikartodavo tik kas 52 metus. Tod\xc4\x97l 52 metai ir vadinami Kalendoriniu ratu. Pavyzd\xc5\xbeiui, kalendorinio rato data gal\xc4\x97jo b\xc5\xabti 5 Ahau 3 Pop._NEWLINE_Kalendorinio rato pabaiga buvo laikoma nes\xc4\x97kmi\xc5\xb3 periodu, ir majai ne\xc5\xbeinioje laukdavo, ar dievai duos jiems dar vien\xc4\x85 52 met\xc5\xb3 cikl\xc4\x85.\n_START_SECTION_\nVeneros ciklai\n_START_PARAGRAPH_\nVeneros ciklai buvo svarbus maj\xc5\xb3 kalendoriaus aspektas. Majai sugeb\xc4\x97davo j\xc4\xaf apskai\xc4\x8diuoti su daugiausia vienos\xc2\xa0\xe2\x80\x93 dviej\xc5\xb3 valand\xc5\xb3 paklaida. Jie tik\xc4\x97jo, kad Veneros ciklas susij\xc4\x99s su karais ir naudojo j\xc4\xaf prana\xc5\xa1auti tinkam\xc4\x85 laik\xc4\x85 kar\xc5\xabnavimams bei karams. Valdovai karus prad\xc4\x97davo da\xc5\xbeniausiai kartu su Veneros patek\xc4\x97jimu. Taip pat jie sek\xc4\x97 ir kai kuri\xc5\xb3 kit\xc5\xb3 planet\xc5\xb3 jud\xc4\x97jim\xc4\x85: Marso, Merkurijaus, Jupiterio.'